钦定古今图书集成/明伦汇编/官常典/第535卷 > 朱亮祖
## 钦定古今图书集成/明伦汇编/官常典/第535卷 > 朱亮祖

按《明外史》本传：“亮祖，六安人。元授义兵元帅。太祖克
宁国，擒亮祖，喜其勇悍，赐金币，仍旧官。居数月，叛归
于元，数与我兵战，为所获者六千馀人，遂陷宣城，据
之。太祖方取建康，未暇讨也。既克常州，遣徐达等征
之，围宣城。亮祖突出，常遇春与战，被创而还，诸将莫
敢前，太祖亲往督战，获之，缚以见，问曰：‘尔将何如’？对”
曰：“生则尽力，死则死耳。”太祖壮而释之。留麾下，从攻
伐，屡有功，授枢密院判。从下南昌、九江，战鄱阳湖，下
武昌，进广信卫指挥使。李文忠破李伯昇于新城，亮
祖乘胜燔其营，落数十，获同佥元帅等六百馀人，军
士三千，马八百匹，辎重铠甲无算。伯昇仅以数骑遁。
太祖嘉其功，赐赉甚厚。胡深请会兵攻陈友定。亮祖
由铅山进取浦城，克崇安、建阳，功最多。会攻桐庐，围
馀杭，迁浙江行省参政，副李文忠守杭州。帅马步舟
师数万讨方国瑛。下天台，进攻台州，国瑛出走，追至
黄岩，降其守将哈儿鲁，徇下仙居诸县。进兵温州，方
明善拒战，击败之，克其城。徇下瑞安，复败明善于盘
屿，追至楚门。国瑛穷蹙，及明善诣军降。洪武元年，副
征南将军廖永忠由海道取广东，何真迎降，悉定其
地。进取广西，克梧州。元尚书普颜帖木儿战死，遂定
郁林、浔、贵诸郡。与平章杨璟会师，攻克靖江，执元平
章也儿吉尼。同廖永忠克南宁、象州。广西平。班师，太
子率百官迎劳龙湾。三年封永嘉侯，食禄千五百石，
予世券。四年伐蜀。帝以诸将久无功，命亮祖为征卤
右副将军。济师至蜀，而明昇已降，徇下未附州县。师
还，以擅杀军校，不预赏。八年同傅友德镇北平。还，又
同李善长督理屯田，巡海道。十二年出镇广东。亮祖
勇悍善战而不知学，所为多不法。番禺知县道同以
闻。亮祖诬奏同，同死，事见《同传》。帝寻悟，召亮祖至，鞭
之卒。御制《圹志》，仍以侯礼赐葬。